ICML 2021-kongres bewys noodsaak van veeltaligheid - Wêreldwyd
ICML 2021-kongres bewys noodsaak van veeltaligheid
Alana Bailey, hoof van Kultuursake, AfriForum
Die agtiende Internasionale Konferensie oor Minderheidstale (ook bekend as ICML 2021) is pas aanlyn vanuit Bilbao in Baskeland, Spanje aangebied. Dit vind elke tweede jaar plaas en fokus op minderheids- of klein tale regoor die wêreld. In aanbiedings word interdissiplinêr gekyk wat minderheidstale wêreldwyd doen om uitdagings soos druk van meerderheidstale die hoof te bied en in multikulturele omstandighede staande te bly.
Een van die mees aktuele referate, was dié Ingrid Piller. Sy is 'n sosiolinguis, verbonde aan Macquarie Universiteit in Sydney, Australië, wat spesialiseer op die terreine van interkulturele kommunikasie, taalverwerwing, veeltaligheid en tweetalige onderwys.
Die tema van haar referaat was "Linguistic justice – what is it and how can it be achieved?" Linguistiese geregtigheid is 'n minder bekende term in Suid-Afrika. Breedweg kom dit neer daarop dat die sprekers van alle tale redelik behandel moet word, ongeag van die aantal sprekers van 'n taal, of die politieke of ekonomiese gewig daarvan. Sprekers moet die reg hê om hulle taal in openbare skole aan te leer, deur openbare platforms inligting daarin te ontvang en hulle taal vryelik in die openbaar en hulle privaatlewe te gebruik, sonder dat daar enige beperkings op hulle toegepas word, of daar teen hulle gediskrimineer word.
Piller het 'n studie gemaak van die inligting wat verskillende lande oor COVID-19 onder hulle inwoners versprei het. Sy beskryf die pandemie as die grootste uitdaging vir massakommunikasie waarvoor die wêreld al ooit te staan gekom het.
die meeste lande het sterk op digitale kommunikasie gesteun, terwyl dié soorte media nie noodwendig vir al hulle inwoners beskikbaar of toeganklik was nie;
daar is aanvaar dat sekere tale in sekere areas algemeen gebruik word, wanneer dit nie die geval was nie;
inligting is aanvanklik wyd versprei, maar is nie gereeld opgedateer met nuwer regulasies en feite nie;
Die gevolgtrekking wat Piller bereik het, is dat taalgebruik sal bepaal hoeveel vertroue gemeenskappe in die inligting wat aan hulle voorsien word, en diegene wat dit voorsien, sal hê. In die geval van omstandighede wat mense se fisiese veiligheid raak, is dit lewensbelangrik om die gemeenskappe se vertroue te behou. Wanneer hulle met swak vertalings te make het, kan dit ook as disrespek beleef word, wat ewe skadelik kan wees as wanneer hulle tale geïgnoreer word.
Met Piller se referaat het die organiseerders van ICML 2021 opnuut bewys dat inligting wat by akademiese kongresse beskikbaar raak, ook groot praktiese waarde het. Owerhede, gesondheidswerkers en enige ander instellings wat inligting aan die publiek beskikbaar stel, moet van die bostaande uitdagings en wenke kennis neem, ten einde gemeenskappe se vertroue te wen en behou, en die groter samelewing na behore te kan beskerm. Dit geld baie beslis ook wat Suid-Afrika aanbetref.
COVID-19 het bwys dat die wêreld totaal onvoorbereid op die behoorlike aanwending van taal in 'n ramp- of noodsituasie van dié omvang was. Dit geld ook vir Suid-Afrika, waar die meeste inligting slegs in Engels aangebied is. In 2020 het ons reeds op plaaslike tekortkominge gewys – sien https://maroelamedia.co.za/debat/meningsvormers/veeltalige-diens-en-selfhelpplanne-teen-covid-19/. AfriForum het 'n poging aangewend om inligting in meer amptelike tale bekend te maak, wat 'n belangrike bydrae op dié gebied gelewer het.
Die bostaande taalondervindings bewys ook weer waarom dit noodsaaklik is om die behoud van Afrikaans as primêre, sekondêre en tersiêre onderrigmedium te eis. As Afrikaans verder afgeskaal word, het ander inheemse tale geen kans om tot hierdie vlakke te ontwikkel nie en word al die gemeenskappe buiten die Engelse moedertaalsprekers van hulle regte ontneem. Dit gaan nie oor "taalbulle", sogenaamde giftige nasionalisme of eksklusiwiteit nie, maar juis oor geregtigheid en regverdigheid vir almal.